ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2602/97 υποβολή: Ludivina Garcνa Arias (PSE) προς την Επιτροπή (1 Σεπτεμβρίου 1997)

Θέμα: To κόστος του ανοίγματος του Ισπανικού ηλεκτροπαραγωγικού τομέα στον ανταγωνισμό

Η ισπανική κυβέρνηση και οι εταιρείες ηλεκτροπαραγωγής συμφώνησαν τις βάσεις για τη ρύθμιση του τομέα του ηλεκτρισμού. Η συμφωνία αυτή οδήγησε στην κατάθεση ενός σχεδίου νόμου που βρίσκεται ήδη υπό εξέταση.

Το σχέδιο αυτό προβλέπει τη χορήγηση στις εν λόγω εταιρείες ενισχύσεων ύψους περίπου 2 δισεκατομμυρίων πεσετών για το κόστος του ανοίγματος του τομέα στον ανταγωνισμό.

Θεωρεί η Επιτροπή ότι η χορήγηση των εν λόγω ενισχύσεων είναι συμβατή με τις αρχές και τις διαδικασίες που διέπουν το μεταβατικό καθεστώς που προβλέπεται από το άρθρο 23 της οδηγίας σχετικά με την εσωτερική αγορά ηλεκτρισμού;

Απάντηση του κ. Παπουτσή εξ ονόματος της Επιτροπής (14 Οκτωβρίου 1997)

Η οδηγία 96/92/ΕΟΚ της 19ης Δεκεμβρίου 1996 σχετικά με τους κοινούς κανόνες για την εσωτερική αγορά ηλεκτρικής ενέργειας ((ΕΕ L 27 της 30.10.1997 )), ορίζει στο άρθρο 24 ότι «τα κράτη μέλη στα οποία οι υποχρεώσεις που αναλήφθηκαν ή οι εγγυήσεις λειτουργίας που χορηγήθηκαν πριν από την έναρξη ισχύος της παρούσας οδηγίας είναι δυνατόν να μην μπορούν να τηρηθούν λόγω των διατάξεων της παρούσας οδηγίας, μπορούν να ζητήσουν να τύχουν μεταβατικού καθεστώτος,,το οποίο θα μπορεί να τους παραχωρήσει η Επιτροπή». Αυτό επιτρέπει στα κράτη μέλη να τυγχάνουν προσωρινών παρεκκλίσεων για ορισμένες από τις διατάξεις της οδηγίας προκειμένου να αποφεύγουν την εμφάνιση σοβαρών προβλημάτων σε εταιρείες που επιχειρούν την προσαρμογή τους στη νέα, ανταγωνιστική αγορά, λόγω ατυχών επενδύσεων που έχουν αναληφθεί στο παρελθόν. Σημειωτέον επίσης ότι, πριν από την τυχόν λήψη των ως άνω μέτρων, το κράτος μέλος οφείλει να υποβάλει αίτηση και να αποσπά την αποδοχή των προτεινόμενων μέτρων από την Επιτροπή.

Ωστόσο, το σύστημα που προβλέπεται στο πλέον πρόσφατο ισπανικό νομοσχέδιο εφαρμογής, θεσπίζει το λεγόμενο σύστημα στροφής των επιχειρήσεων ηλεκτρισμού στον ανταγωνισμό, προκειμένου να διευκολυνθεί η ανάπτυξή τους στο πλαίσιο ενός ανταγωνιστικού περιβάλλοντος. Το σύστημα αυτό δεν προβλέπει εξαίρεση από την εφαρμογή των διατάξεων της οδηγίας 96/92/ΕΟΚ στις επιχειρήσεις ηλεκτρισμού, αλλά μόνο την απλή δυνατότητα πρόσθετης χρηματοδοτήσεώς τους, πέραν αυτής που μπορούν να επιτύχουν στην αγορά, για συγκεκριμένη περίοδο, προκειμένου να εξασφαλιστεί η χρηματοδοτική σταθερότητά τους. Κατά συνέπειαν, δεν φαίνεται ότι, στην παρούσα φάση, τα μέτρα εμπίπτουν στο πεδίο εφαρμογής του άρθρου 24.

Εν πάση περιπτώσει, η Επιτροπή παρακολουθεί στενά τη διαδικασία μεταφοράς της οδηγίας 96/92/ΕΟΚ στην ισπανική νομοθεσία, προκειμένου να εξασφαλιστεί η ορθή εφαρμογή των αρχών και διατάξεών της.
ΓΡΑΠΤΗ ΕΡΩΤΗΣΗ E-2299/97 υποβολή: Alexandros Alavanos (GUE/NGL) προς την Επιτροπή (2 Iουλίου 1997)

Θέμα: Ιστορία χιλιάδων χρόνων σκεπάζεται με νερό και λάσπη

Η περιοχή που είναι ανάμεσα στους ποταμούς Τίγρη και Ευφράτη, γνωστή ως Μεσοποταμία, έχει ιστορία 11 χιλιάδων χρόνων και στοιχεία μαρτυρούν ότι τα πρώτα χωριά και πόλεις του ανθρώπου χτίστηκαν εκεί. Η περιοχή εξάλλου υπήρξε σταυροδρόμι συνάντησης πανάρχαιων πολιτισμών, όπως των Χετταίων, Ασσυρίων, Βαβυλωνίων, Μήδων, Περσών, Αρμενίων αλλά και των Ελλήνων. Όπως είναι γνωστό, σήμερα στην περιοχή, σαν απόγονοι των Καρδούχων και των Μήδων, ζουν οι Κούρδοι.

Η αρχαία πόλη Haskif (Hasankeyf) ήταν το κέντρο τους και κινδυνεύει να σκεπαστεί μέσα στην λάσπη μετά την υλοποίηση του φράγματος του Lusu που προχωρά η Τουρκία, στην οποία ανήκει η περιοχή. Η Τουρκία όμως έχει υπογράψει τις διεθνείς συμβάσεις της UNESCO (Γρανάδας και Μάλτας) για την προστασία των αρχαιοτήτων.

Τί μέτρα προτίθεται να λάβει η Επιτροπή για να προστατευθούν οι αρχαιότητες αυτής της περιοχής;

Απάντηση του κ. Van den Broek εξ ονόματος της Επιτροπής (23 Σεπτεμβρίου 1997)

Η Επιτροπή συμμερίζεται την ανησυχία του Αξιότιμου Μέλους του Κοινοβουλίου σχετικά με την απειλή για την αρχαία πόλη του Haskif (Hasankeyf), από την ολοκλήρωση της κατασκευής του φράγματος στο Lusu.

Η Επιτροπή υπενθυμίζει ότι η Τουρκία, όπως όλες οι χώρες που υπέγραψαν τις εκπαιδευτικές, επιστημονικές και πολιτιστικές συμβάσεις των Ηνωμένων Εθνών, έχουν ιδιαίτερες υποχρεώσεις όσον αφορά την προστασία των αρχαιοτήτων. Η Επιτροπή, για τον λόγο αυτόν, εκφράζει την ευχή να αναλάβουν οι τουρκικές αρχές όλα τα κατάλληλα μέτρα για να εξασφαλιστεί η προστασία αυτού του σημαντικού αρχαιολογικού χώρου καθώς και η διατήρησή του για τις μελλοντικές γενιές.

Επιπλέον, η Επιτροπή κίνησε το θέμα στις τακτικές επαφές που έχει με τις τουρκικές αρχές.
ΓΡΑΠΤΗ ΕΡΩΤΗΣΗ E-2694/97 υποβολή: Mark Watts (PSE) προς την Επιτροπή (1 Σεπτεμβρίου 1997)

Θέμα: Χορήγηση βιταμινούχων και ανόργανων παρασκευασμάτων βάσει της συνιστωμένης ημερήσιας δόσης

Θα μπορούσε η Επιτροπή να ανακοινώσει κατά πόσο υφίσταται κάποια κοινοτική ρύθμιση που να περιορίζει τη χορήγηση βιταμινούχων και ανόργανων παρασκευασμάτων σε ποσότητες που να μην υπερβαίνουν τη συνιστωμένη ημερήσια δόση;

Εάν υπάρχει, για ποιό λόγο υπάρχει αυτός ο περιορισμός, αφού τελικά το θέμα αυτό αποτελεί επιλογή του καταναλωτή;

Απάντηση του κ. Bangemann εξ ονόματος της Επιτροπής (29 Σεπτεμβρίου 1997)

Επί του παρόντος δεν υφίστανται κοινοτικές κανονιστικές διατάξεις σχετικά με την παραγωγή και εμπορία των παρασκευασμάτων στα οποία αναφέρεται το Αξιότιμο Μέλος του Κοινοβουλίου.

Η μεγάλη πλειονότητα των κρατών μελών, καθώς και μεγάλος αριθμός οικονομικών και κοινωνικών παραγόντων, επεσήμαναν επανειλημμένως στην Επιτροπή το αναγκαίο και το επείγον της θέσπισης σχετικής κοινοτικής νομοθεσίας.

Δεδομένου ότι είναι απαραίτητη η διενέργεια εκτεταμένων διαβουλεύσεων με τα ενδιαφερόμενα πρόσωπα και κύκλους του κλάδου, καταρτίστηκε, και διανεμήθηκε ευρέως, έγγραφο προβληματισμού. Τα σχετικά σχόλια αναμένονται το αργότερο για τα τέλη του Σεπτεμβρίου 1997.
ΓΡΑΠΤΗ ΕΡΩΤΗΣΗ E-2320/97 υποβολή: Leonie van Bladel (UPE) προς το Συμβούλιο (18 Iουλίου 1997)

Θέμα: Η καταπολέμηση της διεθνούς εγκληματικότητας και ο έλεγχος των εξωτερικών ευρωπαϊκών συνόρων κατά της διακίνησης κοκαΐνης που οργανώνει στις Κάτω Χώρες το καρτέλ ναρκωτικών του Σουρινάμ.

1. Μπορεί να εξηγήσει η Ολλανδική Προεδρία του Συμβουλίου για ποιό λόγο ο πρώην Γενικός Γραμματέας του Υπουργείου Γενικών Υποθέσεων κ. R.J. Hoekstra εξακολουθεί να είναι μέλος του Ανώτατου Συμβουλευτικού Σώματος των Κάτω Χωρών, ήτοι το Συμβούλιο Επικρατείας παρά την παρανομία που διεπράχθη υπό τις οδηγίες του - παράνομη καταστροφή των φακέλλων της πρώην Ολλανδικής Υπηρεσίας Εξωτερικών Πληροφοριών - και για ποιό λόγο τέθηκε σε διαθεσιμότητα ο κ. Van der Voort ο οποίος κατηγορείται για συνενοχή σε παρόμοια περίπτωση, ήτοι την καταστροφή ενός φακέλλου;

2. Μπορεί να εξήγήσει η Προεδρία πώς είναι δυνατόν ο πρώην Διευθυντής της Ολλανδικής Υπηρεσίας Εξωτερικών Πληροφοριών κ. K.M. Meulmeester, να συμμετάσχει στις 14 του προσεχούς Σεπτεμβρίου ως ομιλητής υπό την ιδιότητά του ως συμβούλου του Πρωθυπουργού, στο συνέδριο σχετικά με τον αγώνα κατά τις διεθνούς εγκληματικότητας στην Ευρώπη του έτους 2000, στο Βουκουρέστι, παρά την παρανομία που διέπραξε καταστρέφοντας παρανόμως τους φακέλλους της πρώην Ολλανδικής Υπηρεσίας Εξωτερικών Πληροφοριών και για ποιό λόγο ο κ. Van der Voort, ο οποίος κατηγορείται για συννενοχή σε παρόμοια περίπτωση δηλ. την καταστροφή ενός φακέλλου έχει τεθεί σε διαθεσιμότητα;

3. Δεν κρίνει η Προεδρία ότι σε ό,τι αφορά τις υπόνοιες που βαρύνουν τον κ. Van der Voort, θα ήταν φρόνιμο να εφαρμοσθεί η αρχή της σκοπιμότητας, αφ' ής στιγμής ο αγώνας κατά της μαφίας των ναρκωτικών του Σουρινάμ εξυπηρετεί περισσότερο το γενικό συμφέρον του συνόλου της Ευρώπης και εφόσον οι υπόνοιες που βαρύνουν τον κ. Van der Voort αφορούν αποκλειστικά και μόνο την συνενοχή του σε περίπτωση παρανομίας συνιστάμενης στην καταστροφή φακέλλου, παρανομία που κρίθηκε σε συνάρτηση με το γενικό συμφέρον σε περιπτώσεις πολύ πιό σοβαρές όπως είναι οι περιπτώσεις των κ.κ. K.M. Meulmeester και R.J. Hoekstra;

Κοινή απάντηση στις γραπτές ερωτήσεις Ε-2251/97, Ε-2319/97 και Ε-2320/97 (7 Νοεμβρίου 1997)

Τα θέματα που αναφέρει η αξιότιμη κυρία βουλευτής δεν εμπίπτουν στην αρμοδιότητα του Συμβουλίου.
ΓΡΑΠΤΗ ΕΡΩΤΗΣΗ E-2585/97 υποβολή: Hilde Hawlicek (PSE) προς το Συμβούλιο (29 Iουλίου 1997)

Θέμα: Αξιοπιστία της νέας παραγράφου για την εκπαίδευση στο προοίμιο της ΣΕΚ

Στο Ευρωπαϊκό Συμβούλιο του Αμστερνταμ που συμμετείχαν οι αρχηγοί κρατών και κυβερνήσεων αποφασίσθηκε να περιληφθεί η ακόλουθη νέα παράγραφος στο προοίμιο της Συνθήκης ΕΚ: « Αποφασισμένοι, να προωθήσουν την όσο το δυνατόν μεγαλύτερη αναβάθμιση του μορφωτικού επιπέδου των λαών τους με εκτεταμένη πρόσβαση στην εκπαίδευση και μόνιμη κατάρτιση».

Λίγες μέρες προηγουμένως το Συμβούλιο Υπουργών Παιδείας αύξησε τη χρηματοδότηση του Προγράμματος SOKRATES για την επέκτασή του στις υποψήφιες χώρες μόνον κατά 25 εκατομμύρια ΕCU. Το Κοινοβούλιο ζήτησε ωστόσο 100 εκατομμύρια ΕCU προκειμένου να πληρωθούν αποτελεσματικώς οι τεθέντες στόχοι, ενώ η Επιτροπή είχε ζητήσει 50 εκατομμύρια ΕCU επιπλέον. Η Επιτροπή Προϋπολογισμών του Συμβουλίου θα προτείνει μάλιστα στο Συμβούλιο Προϋπολογισμού στις 24 Ιουλίου 1997 να περικόψει τον ετήσιο προϋπολογισμό του SOKRATES για το 1998 (από 189,6 εκατ. ΕCU σε 177,5 εκατ. ΕCU).

Λόγω του ότι μπορεί να γίνει δεκτό, ότι το Συμβούλιο γνωρίζει, τί αποφασίζει το Συμβούλιο, τίθεται το ερώτημα: Ποιός στόχος επιδιώκεται, όταν ένα αποτελεσματικό πρόγραμμα, όπως είναι το πρόγραμμα SOKRATES, αποδυναμώνεται οικονομικά και δεν μπορεί πλέον να εκπληρώσει τους στόχους του; Οι λόγοι είναι «μόνο» δημοσιονομικοί ή υπάρχουν και άλλοι;

Απάντηση (7 Νοεμβρίου 1997)

Η θέση του Συμβουλίου στην οποία αναφέρεται ο αξιότιμος κύριος Βουλευτής περιλαμβάνεται στην κοινή θέση που θα εγκρίνει σύντομα επισήμως το Συμβούλιο σχετικά με την πρόταση απόφασης του Ευρωπαϊκού Κοινοβουλίου και του Συμβουλίου για τροποποίηση της απόφασης 819/95/ΕΚ περί θεσπίσεως του κοινοτικού προγράμματος ΣΩΚΡΑΤΗΣ.

Δυνάμει του άρθρου 126 της συνθήκης ΕΚ, το οποίο μαζί με το άρθρο 127 αποτελεί την νομική βάση της προαναφερόμενης απόφασης, το Συμβούλιο καλείται να αποφασίσει σύμφωνα με τη διαδικασία του άρθρου 189 Β της συνθήκης.

Οπότε, επειδή η πρώτη φάση της παραπάνω διαδικασίας δεν έχει ακόμη τυπικά ολοκληρωθεί, φαίνεται πρόωρο να συναχθούν οριστικά συμπεράσματα ως προς την στάση του Συμβουλίου.

Ωστόσο, το Συμβούλιο, εκφράζοντας την συμφωνία του για αύξηση του χρηματοδοτικού φακέλλου του ΣΩΚΡΑΤΗΣ, και αυτό παρά τους σοβαρούς δημοσιονομικούς περιορισμούς που γνωρίζουν τα κράτη μέλη σε εθνικό επίπεδο, θέλησε να δείξει το ενδιαφέρον του για το πρόγραμμα αυτό, το οποίο εξελίχθηκε σε ένα πολύ σημαντικό πρόγραμμα για τον ευρωπαίο πολίτη. Οι οικονομικοί περιορισμοί αποτελούν ωστόσο απαράκαμπτο εμπόδιο και πρέπει συνεπώς να ληφθούν υπόψη κατά την αναζήτηση μίας πιο ισορροπημένης λύσης.
ΓΡΑΠΤΗ ΕΡΩΤΗΣΗ E-2603/97 υποβολή: Encarnaciσn Redondo Jimιnez (PPE) προς την Επιτροπή (1 Σεπτεμβρίου 1997)

Θέμα: Δηλώσεις της Επιτρόπου κ. Bonino σχετικά με την εξαγωγή βοείου κρέατος προερχομένου από το Ηνωμένο Βασίλειο

Αναφορικά με τις δηλώσεις στις οποίες προέβη η Επίτροπος κ. Bonino, στις 2 Ιουλίου 1997 προς διάφορα μέσα ενημέρωσης σχετικά με την εξαγωγή σε ορισμένα κράτη μέλη βοείου κρέατος προερχομένου από το Ηνωμένο Βασίλειο, έχει η Επιτροπή αποτιμήσει τη σκοπιμότητα ή μη των εν λόγω δηλώσεων καθώς και τις επιπτώσεις τους, όσον αφορά:

1. Την αξιοπιστία των ενεργειών της Επιτροπής σε θέματα υγείας και προστασίας των καταναλωτών, και

2. την κοινοτική αγορά βοείου κρέατος;

Κοινή απάντηση της κας Bonino εξ ονόματος της Επιτροπής στις γραπτές ερωτήσεις E-2576/97, E-2577/97, E-2578/97, E-2603/97, E-2604/97 και E-2605/97 (14 Οκτωβρίου 1997)

Στις 2 Ιουλίου 1997 η Ευρωπαϊκή Επιτροπή αποκάλυψε απάτη σχετικά με την παράνομη εξαγωγή βρετανικού κρέατος στα άλλα κράτη μέλη και σε τρίτες χώρες.

Πιστή στο καθήκον της για την τήρηση της διαφάνειας και σύμφωνα με τις υποχρεώσεις της απέναντι στο Ευρωπαϊκό Κοινοβούλιο, η Ευρωπαϊκή Επιτροπή ενημέρωσε το Κοινοβούλιο και τα κράτη μέλη σχετικά με όλες τις λεπτομέρειες εξέλιξης αυτής της υπόθεσης.

Έτσι στην αρχή κατηγορήθηκε άδικα μία ισπανική εταιρεία, ομώνυμη μιας εταιρείας με έδρα τη Γουϊνέα Μπισάου.

Στο μεταξύ εξακριβώθηκε στη συνέχεια η ταυτότητα μίας άλλης ισπανικής εταιρείας, η οποία είχε λάβει 200 τόνους κρέατος από μία από τις βελγικές εταιρείες που κατηγορούνται για την ίδια απάτη. Οι ισπανικές αρχές ενημερώθηκαν από την Ευρωπαϊκή Επιτροπή και άρχισαν ήδη τις έρευνες σχετικά με την υπόθεση αυτή.

Η Ευρωπαϊκή Επιτροπή έχει επίγνωση του γεγονότος ότι ορισμένες πληροφορίες θα μπορούσαν να έχουν τυχόν επιπτώσεις στην αγορά κρέατος αλλά προτίμησε να εκπληρώσει το καθήκον της ενημερώνοντας τους καταναλωτές σύμφωνα με την αρχή της διαφάνειας.

Πάντως το περιστατικό που αναφέρουν τα αξιότιμα μέλη του Κοινοβουλίου δεν επηρέασε την αγορά, σημειωτέον ότι, σύμφωνα με τις πληροφορίες που παρέχουν στην Ευρωπαϊκή Επιτροπή τα κράτη μέλη (σε εβδομαδιαία βάση), η χονδρική τιμή του κρέατος δεν έχει επηρεαστεί από τις αποκαλύψεις σχετικά με την αθέμιτη εξαγωγή κρέατος του Ηνωμένου Βασιλείου κατά τη διάρκεια του μηνός Ιουλίου.

Η Ευρωπαϊκή Επιτροπή εξακολουθεί να θεωρεί ως καθήκον της την ενημέρωση του Κοινοβουλίου και των κρατών μελών και σε περίπτωση ανάγκης και των καταναλωτών σχετικά με αυτού του είδους υποθέσεις ανάλογα με την εξέλιξή τους. Αυτός ο τρόπος δράσης επικροτήθηκε επίσης ευρέως και από την προσωρινή επιτροπή στην οποία έχει ανατεθεί η παρακολούθηση της εφαρμογής των συστάσεων σχετικά με τη σπογγοειδή εγκεφαλοπάθεια των βοοειδών.
ΓΡΑΠΤΗ ΕΡΩΤΗΣΗ E-2736/97 υποβολή: Claude Desama (PSE) προς την Επιτροπή (1 Σεπτεμβρίου 1997)

Θέμα: Πρωτοβουλίες υπέρ των πλημμυροπαθών

Κατά τις καταρακτώδεις βροχές, πολυάριθμοι κάτοικοι της βελγικής κοινότητας Estaimpuis έπεσαν θύματα των πλημμυρών που προξένησαν σημαντικές ζημίες.

Δύναται η Επιτροπή να δηλώσει εάν υπάρχουν κοινοτικές πρωτοβουλίες για την χρηματοδότηση των έργων που είναι αναγκαία για την αποκατάσταση του οδικού δικτύου ή, ενδεχομένως, εάν τα παρόχθια κράτη επινόησαν λύσεις προκειμένου οι κάτοικοι αυτής της μεθοριακής περιοχής να μην υφίσταται πλέον ζημίες από τις καταρακτώδεις βροχές;

Απάντηση του κ. Santer εξ ονόματος της Επιτροπής (8 Οκτωβρίου 1997)

Η Επιτροπή επιθυμεί να εκφράσει την πλήρη συμπαράστασή της στα θύματα των πλημμυρών μετά τις καταρρακτώδεις βροχές που έπληξαν την κοινότητα Estaimpuis. Η Επιτροπή έχει επίγνωση των ζημιών που υπέστη ο πληθυσμός της εν λόγω κοινότητας.

Όσον αφορά την έκτακτη κοινοτική ενίσχυση υπέρ των θυμάτων καταστροφών, η Επιτροπή υπενθυμίζει στο αξιότιμο μέλος του Κοινοβουλίου ότι ο προϋπολογισμός 1997 δεν παρέχει στο κονδύλιο Β4-3400 πιστώσεις που να επιτρέπουν την ανάληψη άμεσης δράσης.

Η Επιτροπή πληροφορεί επίσης το αξιότιμο μέλος του Κοινοβουλίου ότι δημοσίευσε στην Επίσημη Εφημερίδα ((ΕΕ C 185 της 18.6.1997. )) πρόσκληση υποβολής προτάσεων σχετικά με πρότυπα σχέδια στον τομέα της προστασίας του περιβάλλοντος από τις ξαφνικές πλημμύρες. Τα πρότυπα αυτά σχέδια έχουν σκοπό να παροτρύνουν τη συνεργασία μεταξύ των κρατών μελών σε ό,τι αφορά τη συλλογή, το συντονισμό και την ενοποίηση των καλύτερων γνώσεων που υπάρχουν στην Ευρώπη στον τομέα της διαχείρισης και της προστασίας του περιβάλλοντος στις ζώνες που είναι εκτεθειμένες σε κινδύνους ξαφνικών πλημμυρών.

Τέλος, σχετικά με περισσότερο μακροπρόθεσμα μέτρα πρόληψης των πλημμυρών στο πλαίσιο των χωροταξικών έργων, η Επιτροπή υπενθυμίζει στο αξιότιμο μέλος του Κοινοβουλίου την ύπαρξη του προγράμματος κοινοτικής πρωτοβουλίας Interreg II Γ (1997-1999), στο οποίο η περιφέρεια Hainaut έχει δικαίωμα συμμετοχής.
ΓΡΑΠΤΗ ΕΡΩΤΗΣΗ E-3456/97 υποβολή: Olivier Duhamel (PSE) και Catherine Lalumiθre (ARE) προς την Επιτροπή (31 Οκτωβρίου 1997)

Θέμα: Διάθεση των κονδυλίων PHARE για σχολικά εγχειρίδια

Το εγχειρίδιο ιστορίας που διένειμε στα σχολεία της Σλοβακίας το Υπουργείο Παιδείας στα τέλη του 1996 υποστηρίζει καθαρά αναθεωρητικές απόψεις. Ο συντάκτης του κ. Milan S. Durica προβαίνει, μεταξύ άλλων, σε απολογία του φασιστικού κινήματος της Σλοβακίας. Το αμφιλεγόμενο βιβλίο εξάλλου αποσύρθηκε από τα σχολεία στα τέλη του Αυγούστου ε.έ. Όμως, η Σλοβακία διαθέτει αρκετούς ιστορικούς ποιότητος και απαιτείται να επαναδιδαχθούν οι νεότερες γενιές των Ανατολικών κρατών την ιστορία τους.

Είναι βάσιμες οι πληροφορίες μας ότι κονδύλια του προγράμματος PHARE χρησιμοποιήθηκαν για να υποστηριχθεί η έκδοση αυτή; Εάν ναι, γνώριζε η Επιτροπή την απόφαση για την χρηματοδότηση καθώς και ποιά ήταν η προσωπικότητα του συγγραφέα;Δεν φρονεί ότι τέτοιες ανωμαλίες είναι τουλάχιστον λυπηρές; Ποιά μέτρα μπορεί να λάβει η Επιτροπή ούτως ώστε να μην επαναληφθούν στο μέλλον τέτοιες ενέργειες που αντιβαίνουν στις αρχές της;

Απάντηση του κ. Van den Broek εξ ονόματος της Επιτροπής (18 Νοεμβρίου 1997)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στις γραπτές ερωτήσεις E-2343/97 και E-2469/97 της κας d'Ancona ((ΕΕ C 76 της 11.3.1998, σελ. 98. )) και της κας van Bladel ((ΕΕ C 76 της 11.3.1998, σελ. 115. )).
ΓΡΑΠΤΗ ΕΡΩΤΗΣΗ E-2709/97 υποβολή: Viviane Reding (PPE) προς την Επιτροπή (1 Σεπτεμβρίου 1997)

Θέμα: Κρατήσεις για την ασφάλεια υγειονομικής περίθαλψης που θέτουν εμπόδια στην ελεύθερη κυκλοφορία

Η γαλλική νομοθεσία σχετικά με τις κρατήσεις για την ασφάλεια υγειονομικής περίθαλψης που γίνονται από το Περιφερειακό Διεπαγγελματικό Συνταξιοδοτικό Ταμείο για το προσωπικό (CRΙREP] δεν επιτρέπει να απαλλάσσονται οι δικαιούχοι επικουρικής σύνταξης, οι οποίοι διαμένουν στο εξωτερικό, της κράτησης για την υγειονομική περίθαλψη.

Ωστόσο, η κοινοτική νομοθεσία προβλέπει ότι (εφόσον η παροχή υγειονομικής περίθαλψης δεν βαρύνει το γαλλικό σύστημα κοινωνικής ασφάλισης) οι συνταξιούχοι, οι οποίοι διαμένουν στο εξωτερικό, απαλλάσσονται της κράτησης του 3,6% που αντιστοιχεί στην υγειονομική περίθαλψη.

Η ανωμαλία αυτή, που αποτέλεσε ήδη αντικείμενον πολλών παρεμβάσεων εκ μέρους μελών του Γαλλικού Κοινοβουλίου προς το Υπουργείο Εργασίας και Κοινωνικών Υποθέσεων της Γαλλικής Δημοκρατίας, εξακολουθεί να υφίσταται.

Το πρόβλημα αυτό δεν αποτελεί εμπόδιο στην ελεύθερη κυκλοφορία εργαζομένων και συνταξιούχων;

Ποιά μέτρα πρόκειται να λάβει η Επιτροπή για να επανορθώσει αυτή την κατάσταση;

Απάντηση του κ. Flynn εξ ονόματος της Επιτροπής (16 Οκτωβρίου 1997)

Η Ευρωπαϊκή Επιτροπή έχει πλήρη επίγνωση του προβλήματος που αναφέρει το αξιότιμο μέλος του Κοινοβουλίου.

Αυτό είναι ο λόγος για τον οποίο άσκησε αγωγή, σύμφωνα με το άρθρο 169 της συνθήκης ΕΚ, με στόχο να εξακριβωθεί ότι, με την κράτηση εισφορών ασφάλισης ασθενείας από τις συμπληρωματικές συντάξεις καθώς και από τις παροχές πρόωρης συνταξιοδότησης που χορηγούνται σε άτομα, τα οποία δεν κατοικούν στη Γαλλία αλλά σε άλλο κράτος μέλος και των οποίων η κάλυψη ασφάλισης ασθενείας και μητρότητος δεν υπόκειται στο γαλλικό σύστημα ασφάλισης, η Γαλλία αθέτησε τις υποχρεώσεις της που της επιβάλλονται από τη συνθήκη ΕΚ και παρέβη τις διατάξεις των άρθρων 13, 1η παράγραφος και 33 του κανονισμού (ΕΟΚ) 1408/71 της 14ης Ιουνίου 1971 περί εφαρμογής των συστημάτων κοινωνικής ασφάλισης στους μισθωτούς και τις οικογένειές τους που διακινούνται εντός της Κοινότητας ((ΕΕ L 149 της 5.7.1971 )).

Αυτή η αγωγή απορρίφθηκε από το Ευρωπαϊκό Δικαστήριο με την αιτιολογία ότι τα συμπληρωματικά συστήματα ασφάλισης δεν αποτελούν νομοθεσίες με την έννοια του κανονισμού (ΕΟΚ) 1408/71. Συνεπώς το άρθρο 33 του κανονισμού αυτού που απαγορεύει τη διπλή κράτηση εισφορών δεν ισχύει για τα συστήματα αυτά. Αυτή η νομολογία δείχνει ότι μια κατηγορία εργαζομένων δεν προστατεύεται επαρκώς από τους κοινοτικούς κανονισμούς στο θέμα της κοινωνικής προστασίας, που αφορά τα διακινούμενα άτομα εντός της Κοινότητας. Η Ευρωπαϊκή Επιτροπή θα προτείνει πολύ σύντομα τις κατάλληλες διατάξεις για να επανορθώσει αυτή την κατάσταση.
ΓΡΑΠΤΗ ΕΡΩΤΗΣΗ E-3395/97 υποβολή: Hugh Kerr (V) προς την Επιτροπή (23 Οκτωβρίου 1997)

Θέμα: Εναρμόνιση των δικαιωμάτων διέλευσης στην ΕΕ

Γνωρίζει η Επιτροπή ότι το κοινό στο Ηνωμένο Βασίλειο απολαμβάνει περισσότερων δικαιωμάτων σε σύγκριση με τους πολίτες άλλων κρατών μελών όσον αφορά τη νομοθεσία που διέπει την πρόσβαση στην ύπαιθρο;

Για παράδειγμα, στο Ηνωμένο Βασίλειο υπήρχε ανέκαθεν εθιμικός κανόνας που ορίζει ότι η τακτική χρήση μιας οδού την καθιστά δημόσια οδό και ότι από τη στιγμή που ένας δρόμος καταστεί δημόσια οδός παραμένει εσαεί δημόσια οδός.

Στο Ηνωμένο Βασίλειο αποτελεί αδίκημα η παρακώλυση δικαιώματος διέλευσης και οι τοπικές αρχές που είναι αρμόδιες για τις δημόσιες οδούς σηματοδοτούν τα μονοπάτια.

Οι διαβάτες από τα άλλα κράτη μέλη που επισκέπτονται την ύπαιθρο του Ηνωμένου Βασιλείου εκτιμούν ιδιαίτερα τα μέτρα αυτά.

Προτίθεται η Επιτροπή να υποβάλει προτάσεις προκειμένου να εναρμονισθούν τα δικαιώματα διέλευσης στην Ένωση;

Απάντηση του κ. Santer εξ ονόματος της Επιτροπής (5 Νοεμβρίου 1997)

Το εν λόγω θέμα δεν εμπίπτει στην αρμοδιότητα της Επιτροπής.
ΓΡΑΠΤΗ ΕΡΩΤΗΣΗ E-2766/97 υποβολή: Christoph Konrad (PPE) προς την Επιτροπή (1 Σεπτεμβρίου 1997)

Θέμα: Κρατικές επιδοτήσεις του Βασιλείου του Βελγίου υπέρ της επιχείρησης χάλυβα Forges de Clabecq

1. Στις 18 Δεκεμβρίου 1996 η Ευρωπαϊκή Επιτροπή διαπίστωσε ότι οι επιδοτήσεις του Βασιλείου του Βελγίου υπέρ της επιχείρησης χάλυβα Forges de Clabecq, ύψους 3 δισ. βελγικών φράγκων, δεν συμμορφούντο με τις διατάξεις της κοινής αγοράς. Το Βέλγιο κλήθηκε να ζητήσει, μέσα σε δύο μήνες από την λήψη της απόφασης, την επιστροφή του καταβληθέντος ποσού. Γνωρίζει η Επιτροπή εάν επεστράφησαν οι επιδοτήσεις; Εάν δεν καθίσταται δυνατή η επιστροφή των επιδοτήσεων, προτίθεται η Επιτροπή να εξετάσει το κατά πόσον οι διαστρεβλώσεις του ανταγωνισμού που προκλήθηκαν από τις εν λόγω επιδοτήσεις μπορούν να εξισορροπηθούν με τη μείωση του δυναμικού;

2. Στις 13 Ιουνίου 1997 η βελγική εφημερίδα «Le Soir» ανακοίνωσε ότι στην περίπτωση της ενδεχόμενης πώλησης της Forges de Clabecq σε ιδιωτική εταιρεία, οι αρχές της Βαλλονίας προτίθενται να καταβάλουν περαιτέρω 1,8 δισ. βελγικά φράγκα στην επιχείρηση. Θεωρεί η Επιτροπή ότι και η νέα αυτή επιδότηση έρχεται σε αντίθεση με τον κώδικα για τις επιδοτήσεις στη χαλυβουργία, και ποιά μέτρα σκοπεύει να λάβει για να επιτύχει την απαραίτητη μείωση του δυναμικού;

3. Προτίθεται η Επιτροπή, λόγω των πρόσφατων γεγονότων στην Forges de Clabecq, να απαιτήσει από το Βασίλειο του Βελγίου την αναστολή της πληρωμής περαιτέρω πιστώσεων προς την επιχείρηση, σύμφωνα με το άρθρο 6, παρ. 4 του κώδικα για τις επιδοτήσεις στη χαλυβουργία;

Απάντηση του κ. Van Miert εξ ονόματος της Επιτροπής (2 Οκτωβρίου 1997)

1. Στις 19 Δεκεμβρίου 1996, η Forges de Clabecq κήρυξε πτώχευση. Για το λόγο αυτό, όταν ζητήθηκε να επιστραφεί η χορηγηθείσα στην επιχείρηση ενίσχυση, οι βελγικές αρχές πρόβαλαν ενώπιον του συνδίκου πτώχευσης απαίτηση αντίστοιχη με το καταβληθέν ποσό της ενίσχυσης.

2. Η Επιτροπή δεν έχει λάβει ακόμη κοινοποίηση σχετικά με τη συμμετοχή της περιφέρειας της Βαλλονίας στην απόκτηση της Forges de Clabecq. Εάν λάβει την εν λόγω κοινοποίηση, η Επιτροπή θα την εξετάσει επισταμένως προκειμένου να διασφαλίσει ότι δεν προβλέπεται καμία νέα ενίσχυση υπό οποιαδήποτε μορφή. Όσον αφορά ενδεχόμενη μείωση της παραγωγικής ικανότητας, ενίσχυση που χορηγείται εις αντάλλαγμα της μείωσης της παραγωγικής ικανότητας δύναται να θεωρηθεί ότι συμβιβάζεται με τον κώδικα ενισχύσεων στη χαλυβουργία μόνο εφόσον αποσκοπεί στη διευκόλυνση του μερικού ή ολικού κλεισίματος της επιχείρησης.

3. Η Επιτροπή δεν έχει λόγο να πιστεύει ότι οι βελγικές αρχές δεν θα τηρήσουν την υποχρέωση κοινοποίησης. Θα λάβει, ωστόσο, όλα τα κατάλληλα μέτρα προκειμένου να διασφαλίσει την τήρηση των κοινοτικών διατάξεων.